EUROOPAN KOMISSIO Bryssel 22.6.2018 COM(2018) 487 final KOMISSION KERTOMUS NEUVOSTOLLE JA EUROOPAN PARLAMENTILLE Kahdestoista vuosikertomus (2017) rahoitusvälineen perustamisesta Kyproksen turkkilaisen yhteisön taloudellisen kehityksen edistämiseksi 27 päivänä helmikuuta 2006 annetun neuvoston asetuksen (EY) N:o 389/2006 mukaisen unionin tuen täytäntöönpanosta



KOMISSION KERTOMUS NEUVOSTOLLE JA EUROOPAN PARLAMENTILLE Kahdestoista vuosikertomus (2017) rahoitusvälineen perustamisesta Kyproksen turkkilaisen yhteisön taloudellisen kehityksen edistämiseksi 27 päivänä helmikuuta 2006 annetun neuvoston asetuksen (EY) N:o 389/2006 mukaisen unionin tuen täytäntöönpanosta 1.Johdanto Kyproksen turkkilaiselle yhteisölle myönnettävä tuki perustuu neuvoston asetukseen (EY) N:o 389/2006 , jäljempänä ’tukiasetus’. Asetuksessa säädetään, että tuesta on vuosittain raportoitava neuvostolle ja Euroopan parlamentille. Tämä kertomus koskee vuotta 2017. 2.Tuen ohjelmasuunnittelu Tukiasetuksen mukaisiin toimiin on ohjelmasuunnitelmassa osoitettu vuoden 2006 ja vuoden 2017 lopun välillä 485 miljoonaa euroa. Vuoden 2017 ohjelmaan sidottu määrä oli joulukuussa 2017 kaikkiaan 34 836 240 euroa . Vuosia 2014–2020 koskeva monivuotinen rahoituskehys tarjoaa ohjelmalle monivuotiset puitteet vahvistamalla sille vakaan vuotuisen rahoituksen. Tukiohjelma on kuitenkin luonteeltaan tilapäinen, ja sillä pyritään helpottamaan Kyproksen jälleenyhdistymistä. Sekä tukiasetuksessa että monivuotisesta rahoituskehyksestä annetussa neuvoston asetuksessa (EU, Euratom) N:o 1311/2013 sallitaan ohjelman tarkistaminen siinä tapauksessa, että yhdistyminen toteutuu. 3.Täytäntöönpanojärjestelyt Tukiohjelmaa toteutetaan niillä Kyproksen tasavallan alueilla, jotka eivät kuulu Kyproksen tasavallan hallituksen tosiasialliseen hallintaan ja joilla unionin säännöstön soveltamista on lykätty väliaikaisesti liittymissopimuksen pöytäkirjan nro 10 nojalla. Euroopan komissio hallinnoi tuen täytäntöönpanoa pääasiassa suoran hallinnoinnin menetelmällä, mutta joitakin hankkeita hallinnoivat Yhdistyneiden kansakuntien kehitysohjelma (UNDP), Euroopan jälleenrakennus- ja kehityspankki (EBRD) tai British Council välillisen hallinnoinnin menetelmällä. Komissio toimii poliittisesti, oikeudellisesti ja diplomaattisesti ainutlaatuisessa tilanteessa. Ohjelman täytäntöönpano edellyttää erityisjärjestelyjä, mutta samalla on noudatettava moitteettoman varainhoidon periaatteita. EU:n rahoittamissa tukiohjelmissa tehtäisiin normaaleissa olosuhteissa tuensaajamaan hallituksen kanssa sopimuksia, joilla vahvistettaisiin kehitystuen oikeudellinen kehys. Kyproksen turkkilaiselle yhteisölle myönnettävästä tuesta tällaisia sopimuksia ei voida tehdä. Toiminnan luonteesta johtuvan riskien hallinta ja vähentäminen ovat komission vastuulla. Tässä tarkoituksessa toteutettuihin toimenpiteisiin sisältyvät sopimusten tiivis seuranta ja tuensaajien tukeminen, tarkistetut maksuehdot sekä varovainen suhtautuminen pankkitakauksiin. Tuki sisältää huomattavia määriä avustuksina myönnettävää tukea, jonka hallinnointi vaatii paljon resursseja. Jotta täytäntöönpano onnistuisi ja olisi kestävää tällaisessa toimintaympäristössä, Kyproksen turkkilaisen yhteisön on täysin sitouduttava valmisteluihin, joiden avulla unionin säännöstö voidaan ottaa käyttöön, kun tilanne on saatu ratkaistua. Ohjelmaryhmä työskentelee Nikosian pohjoisosassa sijaitsevasta EU:n ohjelman tukitoimistosta (EUPSO) käsin. Komission Kyproksen-edustusto järjestää myös kokouksia, seminaareja ja lehdistötilaisuuksia sekä pitää yhteyttä kyproslaisiin koko saarella ja jakaa tietoa myös tukiohjelmasta. Lisäksi tukiohjelmasta rahoitettava EU:n infopiste (Infopoint) toteuttaa erilaisia viestintä- ja näkyvyystoimia sekä tarjoaa tietoa EU:n politiikoista, painopistealueista ja toimista, joilla tuetaan Kyproksen turkkilaista yhteisöä ja edistetään eurooppalaista kulttuuria. 4.Täytäntöönpano tarkastelujaksolla 4.1.Yleiskatsaus Komissio jatkaa tukiasetuksen täytäntöönpanoa yleisenä tavoitteenaan jälleenyhdistymisen tukeminen. Komissio on valmis mukauttamaan ohjelmaa sovintoneuvotteluissa mahdollisesti aikaan saatavan sopimuksen johdosta. Vuonna 2017 toteutettuihin toimiin lukeutui useiden vakiintuneiden ja onnistuneiden hankkeiden jatkaminen. Tällaisia hankkeita olivat esimerkiksi EU:n stipendit ja luottamusta lisäävät toimet kateissa olevien henkilöiden komitean ja kulttuuriperintöä käsittelevän teknisen komitean tukemiseksi. Sovintoon valmistautuville tärkeimmille talouden aloille annettua apua vahvistettiin yksityisen sektorin ja maaseudun sekä henkilöresurssien kehittämistä koskevilla hankkeilla. Toimia jatketaan konkreettisten parannusten saavuttamiseksi eläintautien hävittämisen ja elintarviketurvallisuuden alalla. Tuensaajien valmiuksissa panna unionin säännöstö tehokkaasti täytäntöön on edelleen huomattavia puutteita, ja useiden oikeudellisten tekstien hyväksyminen on edelleen kesken. Kyproksen turkkilainen yhteisö ymmärtää kuitenkin nyt EU:n säännösten mukaisten oikeudellisten tekstien täytäntöönpanoon liittyvät haasteet aiempaa paremmin. Avustuksina myönnettävä tuki on edelleen tärkeä osa ohjelmaa. Stipendiohjelman yhteydessä komissio käytti edelleen ulkoistamista apuna sen varmistamisessa, että avustukset tavoittavat tuensaajat oikeaan aikaan ja tehokkaasti. Lisäksi teknisen avun palvelusopimuksella perustettu projektinhallintayksikkö on vuodesta 2008 lähtien tarjonnut palveluita avustusohjelmien täytäntöönpanon tukemiseksi. Projektinhallintayksikkö tarjoaa edelleen arvokasta apua komissiolle lisäämällä tehokkuutta ja varmuutta avustusohjelmien operatiivisessa hallinnoinnissa, täytäntöönpanossa ja seurannassa.

Komission joulukuussa 2013 irtisanoma Famagustan viemäriverkoston rakentamissopimus aiheuttaa edelleen ongelmia. Riita edellisen urakoitsijan kanssa on saatettu välimiesmenettelyyn, koska kaikki sovintoratkaisuvaihtoehdot on käyty läpi. Lisäksi vuonna 2018 järjestetään urakkaan liittyvistä korjaustöistä tarjouskilpailu. Vuoden lopussa oli voimassa yhteensä 274 ohjelman mukaista sopimusta. 4.2.Tavoitekohtainen edistyminen Tukiohjelman yleisenä tavoitteena on helpottaa Kyproksen jälleenyhdistymistä tukemalla Kyproksen turkkilaisen yhteisön taloudellista kehitystä. Painopiste on erityisesti saaren taloudellisessa yhdentymisessä, yhteyksien parantamisessa yhteisöjen välillä ja EU:n kanssa sekä valmistautumisessa unionin säännöstön käyttöönottoon. Tukiasetuksen kunkin tavoitteen saavuttamiseksi toteutettiin vuonna 2017 seuraavia toimia: 4.2.1.Tavoite 1: Infrastruktuurin kehittäminen ja uudelleenjärjestäminen Nikosiassa sijaitsevaan, molemmille yhteisöille tarkoitettuun jätevedenpuhdistamoon Nikosiasta jätevettä kuljettavan uuden kokoojaviemärin suunnittelu ja rakentamista koskevat tarjousasiakirjat on saatu valmiiksi vesialalla. Urakan tarjouskilpailu on tarkoitus käynnistää vuoden 2018 alussa. Molemmille yhteisöille tarkoitetussa jätevedenpuhdistamossa käsitellyn poistoveden jakelujärjestelmää koskevissa toteutettavuustutkimuksessa ja rakennepiirustuksissa on edistytty hyvin ja ne odottavat lopullista hyväksyntää. Tämän tärkeän, molemmille yhteisöille tarkoitetun hankkeen lopullisen yksityiskohtaisen suunnitelman ja siihen liittyvien tarjousasiakirjojen odotetaan valmistuvan vuoden 2018 aikana. Famagustan viemäriverkostossa tarvittavia korjaustöitä koskevat tarjousasiakirjat on laadittu, ja urakan tarjouskilpailu on tarkoitus käynnistää vuoden 2018 alussa. Nikosian vanhan jätevedenpuhdistamon käytöstäpoistamisen ensimmäistä vaihetta sekä Pediaíos-jokea seurailevan pyöräily- ja jalankulkutien rakentamista valmistelevat toimet aloitettiin. Kiinteän jätteen käsittelyn alan tukemista jatkettiin eri toimilla. Joulukuussa 2017 allekirjoitettiin kaksi sopimusta, eli Koutsoventsisin/Güngörin kaatopaikan laajentamista koskeva sopimus ja kaatopaikan kaasunpoistolaitosta koskeva sopimus. Työt on tarkoitus saada valmiiksi joulukuuhun 2018 mennessä. Vuonna 2017 saatiin valmiiksi myös kiinteän jätteen käsittelyyn liittyvän tietokannan suunnittelu ja toteuttaminen. Tietokanta perustuu Euroopan jäteluetteloon. Tietokanta on tällä hetkellä asiasta vastuussa olevien ympäristölaitosten testattavana. Sitä pidetään kuitenkin jo nyt onnistuneena. Usean viivästyksen jälkeen vaarallisten sairaalajätteiden käsittelyyn tarkoitetun uuden sterilointilaitoksen asennustyöt on jälleen saatu käyntiin ja sen on tarkoitus valmistua vuoden 2018 puoliväliin mennessä. Tätä hanketta lujitettiin edelleen sairaalajätteen kestävän käsittelyjärjestelmän suunnitteluun ja toteuttamiseen liittyvän, teknisiä valmiuksia koskevan hankkeen kautta. Hankkeesta, jonka tarkoituksena on perustaa järjestelmä ihmisten ja eläinten terveydelle kaikkein vaarallisimpien eläinperäisten sivutuotteiden keräämistä, kuljettamista ja keskitettyä käsittelyä varten, järjestettiin tarjouskilpailu toisen kerran. Yhtään hyväksyttävää tarjousta ei kuitenkaan saatu. Tarjousasiakirjojen optimoinnin jälkeen hankkeesta järjestetään uusi tarjouskilpailu vuoden 2018 alussa. Kiinteän jätteen käsittely oli myös mukana kansalaisyhteiskuntaa ja paikallisyhteisöjä tukevissa avustusohjelmissa. Näihin kuuluvat kiinteän jätteen siirtoasemien perustaminen ja vihreän luettelon jätteen käsittely yhtenäisen, EU:n kehittämän yhdennetyn kiinteän jätteen käsittelyä koskevan suunnitelman mukaisesti. Vuonna 2017 hyväksyttiin myös ilman- ja vedenlaadun seurantajärjestelmien parantamista koskevia hankkeita ja laadittiin niitä koskevia teknisiä eritelmiä. Tarjouskilpailu on tarkoitus järjestää vuoden 2018 puolivälissä. Liikenneturvallisuusohjelman toteuttamiseen liittyvää teknistä apua koskeva sopimus saatiin viimeisteltyä. Ajokorttien myöntämistä, ajoneuvojen rekisteröintiä ja ajoneuvojen katsastusta koskeva etenemissuunnitelma on laadittu. Tuensaajan lisäapua ja tukea kuitenkin tarvitaan etenemissuunnitelman toteuttamiseksi ja liikenneturvallisuuden parantamiseksi. 4.2.2.Tavoite 2: Sosiaalisen ja taloudellisen kehityksen edistäminen Marraskuussa 2015 käynnistettyä yksityiselle sektorille annettavan teknisen avun hanketta (TAPS) jatkettiin syyskuuhun 2018 asti. Tämän hankkeen tavoitteena on edistää yksityisen sektorin kasvua ja työpaikkojen luomista. Se tarjoaa teknistä apua paikallisille elimille, jotta nämä voivat valmistautua unionin säännöstön soveltamiseen yksityisen sektorin kehittämiseen liittyvillä aloilla. Tukea myönnetään analyyttisten tutkimusten ja strategioiden laatimisen muodossa. Siihen kuuluu esimerkiksi pieniä ja keskisuuria yrityksiä koskevan strategian ja toimintasuunnitelman viimeistely. Tuella autetaan myös mikro- ja pienyrityksiä valmistautumaan unionin säännöstön käyttöönottoon tukemalla liike-elämän tukiorganisaatioita, jotka vahvistavat yritysten organisatorisia ja palvelujen tarjoamiseen liittyviä valmiuksia. Ulkopuolinen asiantuntija laati vuoden 2017 alussa ohjeistusta innovointistrategian toteuttamiskelpoisuudesta Horisontti 2020 -puiteohjelman ja älykkään kasvun periaatteen valossa. Kyseisen asiantuntijan kanssa oli allekirjoitettu sopimus asiasta vuoden 2017 alussa. Lisäksi jatkettiin Euroopan jälleenrakennus- ja kehityspankin (EBRD) kanssa tehtyä valtuutussopimusta, jolla Kyproksen turkkilaisten yritysten saataville asetetaan luottoja ja paikallisia liike-elämän konsultteja tuetaan valmiuksien kehittämisessä. Sopimukselle myönnettiin lisämäärärahoja 0,8 miljoonaa euroa. Yrityksiä tuetaan myös suoraan myönnettävillä avustuksilla. Viimeiset käyttämättömät, suoraan yrityksille pk-yritysten kehittämiseksi perustetusta tuotteiden ja palvelujen nykyaikaistamista koskevasta avustusohjelmasta myönnetyt avustukset maksettiin vuonna 2017. Kaiken kaikkiaan ohjelman puitteissa toteutettiin onnistuneesti 36 hanketta.

Maaseudun kehittämisen alalla myönnettiin teknistä apua maatalouden neuvontayksiköiden kehittämiseen, paikallisten neuvonantajien koulutus mukaan lukien. Niistä 39 hankkeesta, jotka oli hyväksytty vuonna 2013 maaseudun kehittämisen kolmanteen avustusohjelmaan, saatiin vuonna 2017 onnistuneesti päätökseen kuusi. Vuonna 2017 eläintautien hävittämisen valmistelua ja toteuttamista tukevalla (vuoden 2015 puolivälissä aloitetulla) teknisen avun hankkeella kehitettiin edelleen eläinlääkintäyksiköiden valmiuksia eläintautien valvonta- ja hävittämisohjelmien suunnittelemiseksi ja toteuttamiseksi sekä eläinten merkitsemis- ja rekisteröintijärjestelmän vahvistamiseksi. Tuella edesautettiin myös eläinlääketieteellisen laboratorion toiminnan tehokkuuden ja tulosten laadun jatkuvaa parantamista. Vuosina 2016–2017 Kyproksen pohjoisosassa toteutettiin ensimmäinen laajamittainen eläinten testaus vakavimpia eläintauteja (kuten bruselloosia ja tuberkuloosia) koskevan tilanteen kartoittamiseksi. Vakavimpien tuotantoeläimissä esiintyvien tautien hävittämisen tarkoituksesta ja pitkäaikaisista hyödyistä on tiedotettu laajalti paikallisille maanviljelijöille. Tällä on lisätty maanviljelijöiden tietoisuutta asiasta ja varmistettu, että he tukevat vakavimpien eläintautien hävittämistä alueella. Kyproksen turkkilaisen yhteisön metrologisten valmiuksien kehittämistä koskevan hankkeen puitteissa tarjottiin analyysitekniikoihin liittyvää koulutusta elintarviketurvallisuutta koskeviin normeihin liittyvien EU:n vaatimusten alalla. Kyproksen turkkilaisen yhteisön valmiuksia toteuttaa eläinten terveyttä ja elintarviketurvallisuutta koskevia ohjelmia vahvistettiin edelleen tekemällä neljä, yhteisarvoltaan 0,5 miljoonan euron suuruista, tavarahankintasopimusta eläinlääketieteellisten ja elintarviketurvallisuuslaboratorioiden laitteiden ja kulutustarvikkeiden hankintaa varten. Yhteisöjen kehittämistä koskevan neljännen ehdotuspyynnön perusteella tehtiin viisi avustussopimusta, joiden yhteisarvo on 3 miljoonaa euroa. Neljässä hankkeessa keskitytään parantamaan paikallisten yhteisöpalvelujen, kuten jätehuollon ja ympäristönsuojelun, tehokkuutta ja laatua. Yhden hankkeen tavoitteena on perustaa keskus, jossa tarjotaan apua perheväkivallan uhreille. Koulutusalalla jatkettiin vuonna 2017 innovointia ja muutosta koulutuksessa koskevasta kuudennesta avustusohjelmasta (jonka määrärahat ovat 1,5 miljoonaa euroa) vuonna 2016 myönnetyn 15 avustuksen toimeenpanoa. Koulut toteuttavat 15 hankkeesta yhdeksän ja elinikäisen oppimisen alalla toimivat järjestöt kuusi hanketta. Hankkeissa keskitytään pääasiassa opetus-/oppimisvalmiuksien parantamiseen kouluissa ottamalla käyttöön opinto-ohjelmaan kuulumattomia ja pehmeisiin taitoihin liittyviä ohjelmia sekä perustamalla tiedelaboratorioita ja luomuviljelyyn tarkoitettuja kasvihuoneita. Toisaalta elinikäiseen oppimiseen liittyvissä hankkeissa keskitytään arkkitehtien ja insinöörien ammatillisten valmiuksien parantamiseen ja otetaan käyttöön yrittäjyyteen ja elinikäiseen oppimiseen liittyviä kursseja nuorten työllistyvyyden parantamiseksi. Uusi 1,5 miljoonan euron innovointia ja muutosta koulutuksessa koskeva seitsemäs avustusohjelma käynnistettiin vuoden 2016 ensimmäisellä puoliskolla. Sen tavoitteet olivat samat kuin edellisessä ehdotuspyynnössä. Hanke-ehdotusten arviointi on myös käynnissä. Marraskuussa 2015 käynnistettyyn ammatillisen koulutuksen ja työmarkkinoiden kehittämistä koskevaan (VETLAM II) toiseen teknisen avun hankkeeseen kuuluvia toimia jatkettiin. Vuonna 2017 tässä teknisen avun hankkeessa keskityttiin tutkintojen viitekehyksen uudelleenarviointiin ja päivittämiseen, ammattikoulujen strategioiden kehittämiseen, aktiivisen työvoimapolitiikan toimenpiteiden kehittämiseen kolmen epäsuotuisassa asemassa olevan ryhmän (nuoret, naiset ja vammaiset) hyväksi sekä työnvälityspalvelujen valmiuksien kehittämiseen. Myös työssäoppimis- ja oppisopimusohjelmien arviointimenettelyjä sekä paikallista arvioijaryhmää kehitettiin. Hankkeen on tarkoitus päättyä marraskuussa 2018. Aiemman analysointityön tulosten perusteella Maailmanpankin johtaman taloudellisen seurannan ohjelman toinen vaihe tarjosi perusteellisia lisäanalyyseja ja teknistä apua tärkeillä aloilla. Ohjelmassa keskityttiin finanssipoliittiseen analyysiin, taloudellisesti kestäviin julkishallinnon elimiin, jälleenyhdistymisen taloudellisiin, kauppaan liittyviin vaikutuksiin, yksityisen sektorin kehittämiseen sekä sosiaaliseen osallisuuteen ja makrotaloudelliseen seurantaan. Tukiohjelman viitekehyksen poliittisten painopistealueiden mukaisesti vuonna 2017 sovittiin 4,8 miljoonan euron lisämäärärahoista, joilla varmistetaan Maailmanpankin sitoumuksen jatkaminen. Näin voidaan jatkaa tähän mennessä toteutetun analysointi- ja neuvontatyön tuloksiin perustuvaa neuvontaa ja kohdennettua tukea Kyproksen turkkilaiselle yhteisölle joulukuuhun 2020 asti. 4.2.3.Tavoite 3: Sovittelun, luottamusta lisäävien toimenpiteiden ja kansalaisyhteiskunnan tukeminen Kateissa olevien henkilöiden komitea, jota tuetaan tukiohjelmasta UNDP:n kanssa sovitun välillistä hallinnointia koskevan järjestelyn avulla, jatkoi kenttä- ja laboratoriotyötään. Kateissa olevia henkilöitä on yhteensä 2 002, ja kateissa olevien henkilöiden komitea oli vuoden 2017 lopussa kaivanut esiin 1 194 henkilön jäännökset, joista 831 on geneettisesti tunnistettu ja luovutettu takaisin perheille. Joulukuussa 2017 UNDP:n kanssa tehtyä valtuutussopimusta jatkettiin rahoituksen myöntämiseksi kateissa olevien henkilöiden komitean toimille myös vuodeksi 2018. Sopimuksen arvo on 2,6 miljoonaa euroa. EU on myöntänyt vuosina 2016–2018 kaiken kaikkiaan 22 miljoonaa euroa kateissa olevien henkilöiden komitealle. Tämä kattaa 80 prosenttia kateissa olevien henkilöiden komitealle myönnetystä kokonaisrahoituksesta. Ajan myötä on yhä vaikeampaa saada tarkkoja tietoja hautapaikkojen sijainnin määrittämiseksi. Tämä keskeinen haaste olisi nyt ratkaistava siviili- ja sotilasarkistoissa tehtävien uusien tutkimusten sekä tietoteknisten välineiden tehokkaamman käytön avulla, jotta voidaan helpottaa tutkintaa, kaivauksia ja haudasta nostamista. Molemmissa yhteisöissä käynnistettiin tätä varten joulukuussa 2017 mainostaulukampanja, jonka tarkoituksena oli kannustaa yhteisön jäseniä ilmoittamaan kaikki heidän hallussaan mahdollisesti olevat tiedot. Kateissa olevien henkilöiden komitean jäsenet suorittivat myös itsenäisiä tutkimuksia YK:n arkistoissa New Yorkissa toukokuussa 2017. Kulttuuriperinnön suojelu kulttuuriperintöä käsittelevän yhteisöjenvälisen teknisen komitean välityksellä oli edelleen avainasemassa sovittelua ja luottamuksen rakentamista koskevissa toimissa, joita tuettiin tukiohjelmasta. Kulttuuriperintöohjelmalle on myönnetty EU-varoja vuoden 2011 ja 2017 välillä 14,7 miljoonaan euroa. Näitä varoja käytetään saaren eri osissa sijaitsevien 71 kulttuuriperintökohteen suojelun parantamiseen. Varoja on ohjattu viiteen laajamittaiseen hankkeeseen, 30 keskikokoiseen hankkeeseen, 26 pieneen hankkeeseen ja kymmeneen suunnitteluvaiheessa olevaan hankkeeseen. Vuonna 2017 merkittävimpiä saavutuksia olivat Agios Panteleimonasin luostarin konservointitöiden valmistuminen toukokuussa sekä Martinengon linnakkeen ja Famagustassa sijaitsevien muurien osien konservoinnin loppuun saattaminen syyskuussa. Vuonna 2017 saatiin päätökseen myös Agia Marinan / Gurpinarin kylässä sijaitsevan maroniittien kirkon konservointityöt. Kirkko sijaitsee sotilasalueella. Tuensaajayhteisöt ovat ryhtyneet tarvittaviin toimiin kunnostettujen alueiden asianmukaisen kunnossapidon ja hoidon varmistamiseksi. Komissio vastasi Kyproksen kahden johtajan uusia luottamusta lisääviä toimenpiteitä koskevaan aloitteeseen toimimalla nopeasti vuonna 2015 ja osoittamalla tarvittavat resurssit uusien rajanylityspaikkojen avaamiselle Deryneiassa ja Lefka-Aplikissa. Vuoden 2016 alkupuolella UNDP:n kanssa allekirjoitettiin valtuutussopimus vihreän linjan pohjoispuolella tehtävistä töistä. Nämä työt saatiin päätökseen vuonna 2017. Kyproksen tasavallan pyynnöstä komissio ja UNDP allekirjoittivat vuonna 2017 valtuutussopimusta täydentävän asiakirjan, joka koskee puskurivyöhykkeellä sijaitsevilla osuuksilla toteutettavia töitä. Työt on tarkoitus saada valmiiksi vuonna 2018. Kansalaisyhteiskunnan tukemista jatkettiin vuonna 2017. Vuonna 2017 annettiin edelleen teknistä apua (Civic Space), jolla tuetaan kansalaisjärjestöjen valmiuksien kehittämistä ja edistetään verkostoitumista ja yhteisiä toimia Kyproksen kreikkalaisyhteisön ja muiden EU:n kansalaisjärjestöjen kanssa. Toimissa keskityttiin aluksi luomaan suotuisa ympäristö kansalaisyhteiskunnan kehittämiselle ja edistämään aktiivista kansalaisuutta koskevia aloitteita ”Grow Civic” -mekanismin kautta. Lisäksi 18 avustussopimusta, jotka oli tehty neljännen ja viidennen kansalaisyhteiskunnan tukiohjelman mukaisesti, oli edelleen käynnissä vuonna 2017. Niillä rahoitettiin monia ympäristöön, ihmisoikeuksiin, taiteeseen ja urheiluun liittyviä toimia, joilla edistetään kansalaisten osallistumista ja yhteisöjen välistä vuorovaikutusta kyseisillä aloilla. Vuoden 2017 puolivälissä käynnistettiin kuudes kansalaisyhteiskunnan tukiohjelmaa koskeva ehdotuspyyntö, joka tarjoaa kansalaisjärjestöille uusia mahdollisuuksia niiden valmiuksien, toimien ja yhteistyön vahvistamiseen ja kaikkia hyödyttävien muutosten tekemiseen. Kansalaisyhteiskunnan foorumi (Civil Society Forum, CSF), jolla kansalaisjärjestöt voivat tuoda esiin odotuksiaan ja ensisijaisiksi katsomiaan asioita, kokoontui kolmen kuukauden välein. Foorumi edisti yhteiskunnallista keskustelua ja kansalaisaktiivisuutta. Lokakuussa järjestettiin toista kertaa kansalaisjärjestöjen toteuttama kuukauden kestänyt tapahtuma ”Open Door Festival”. Tapahtumassa toteutettujen kansalaisjärjestöjen toimien tarkoituksena oli tiedottaa kansalaisille aiemmasta ja nykyisestä toiminnasta ja edistää vapaaehtoistyötä kaikenikäisten ihmisten parissa. Festivaalin aikana yli 60 järjestöä, säätiötä, foorumia, aloitetta ja aktivistiryhmää avasi ovensa ja matkasi Kyproksen pohjoisosan halki tapaamaan ihmisiä ja verkostoitumaan muiden kansalaisjärjestöjen kanssa.

4.2.4.Tavoite 4: Kyproksen turkkilaisen yhteisön lähentäminen Euroopan unioniin EU:n stipendiohjelman hallinnointi oli ulkoistettu British Councilille lukuvuosiksi 2014–2016. Tätä järjestelyä jatkettiin vielä kolmella vuodella, kun British Councilin kanssa allekirjoitettiin joulukuussa 2016 valtuutussopimus, joka kattaa lukuvuodet 2017–2020. Vuoden 2017 ehdotuspyynnössä käyttöön asetetuilla 1,92 miljoonalla eurolla rahoitettiin 152 stipendiä lukuvuonna 2017–2018. Näillä stipendeillä tuettiin korkeakouluopiskelijoita perusopintojen ensimmäisenä vuonna, maisteri- tai tohtorinohjelmiin osallistuvia jatko-opiskelijoita sekä tutkijoita ja ammattilaisia, jotka halusivat edelleen kehittää kielitaitoaan ja ammatillisia taitojaan eri jäsenvaltioissa kielikurssien tai harjoitteluohjelmien avulla. Stipendiohjelmalla on varmistettu stipendien saatavuus yli 1 000:lle Kyproksen turkkilaisen yhteisön opiskelijalle ja ammattilaiselle vuodesta 2007. Tämän ohjelman jatkumista pidetään ehdottoman välttämättömänä ja se pyritään kohdentamaan yhä paremmin Kyproksen turkkilaisen yhteisön tarpeita ja puutteita vastaavaksi. Osana stipendiohjelman hallinnointitoimia British Council järjestää vuosittain ”Study in Europe” -päivän, jolloin opiskelijoille annetaan tietoja opiskelumahdollisuuksista EU:ssa. Verkossa toimivaa entisten oppilaiden verkostoa on kehitetty viime vuosina stipendioppilaiden välisten yhteyksien ja ammatillisten suhteiden lisäämiseksi. British Council seuraa myös jatkuvasti keskipitkän aikavälin vaikutuksia, esimerkiksi Kyprokselle palaavien opiskelijoiden määrää ja työllistymistä. Myös vuonna 2017 Kyproksen turkkilaisen yhteisön tarve saada tietoa EU:sta oli suuri. EU:n Infopoint, jota hallinnoidaan yhdessä Euroopan komission Kyproksen-edustuston kanssa, aloitti toimintansa vuoden 2015 alussa, ja sen kokonaismääräraha oli 1 545 000 euroa 30 kuukauden ajanjaksolle. Heinäkuussa 2017 hanketta jatkettiin tammikuuhun 2020 asti. Infopointin kautta EU, sen politiikat ja tukiohjelma ovat saaneet paljon näkyvyyttä. EU:n Infopoint on järjestänyt tähän mennessä paneelikeskusteluja/tilaisuuksia monista eri aiheista, joita ovat olleet muun muassa ympäristö (vesi, energia, jätehuolto, kierrätys mukaan lukien, biologinen monimuotoisuus, rantojen puhdistaminen ja vihreä viikko), luonnonmukainen maatalous, työterveys ja -turvallisuus, elintarvikkeiden turvallisuus sekä eläinten hyvinvointi ja terveys. Niissä on käsitelty myös ihmisoikeuksien, vammaisten oikeuksien, lasten oikeuksien, sukupuolten tasa-arvon, homo- ja biseksuaalien, transihmisten ja muiden seksuaalivähemmistöjen oikeuksien sekä kuluttajan oikeuksien kaltaisia aiheita. Vuonna 2017 EU:n Infopoint järjesti 49 tapahtumaa (joista 28 Nikosiassa), mukaan lukien Eurooppa-päivä, Euroopan rasismin vastainen viikko, Euroopan nuorisoviikko ja kansainvälinen nuorisopäivä, Euroopan tutkijoiden yö, EU:n ihmiskaupan vastainen päivä, Liikkujan viikko ja liikenneturvallisuuskampanja, Euroopan urheiluviikko ja Euroopan pk-yritysviikko. Näissä tapahtumissa kävi 4 849 osallistujaa, mikä osoitti yhteisön kiinnostuksen kasvaneen (vuoden 2016 tapahtumissa kävi 4 383 osallistujaa ja vuoden 2015 tapahtumissa 2 383 osallistujaa). Vuonna 2017 jaettiin 2 255 tietotuotetta ja 10 uutiskirjettä (Infopointin toiminnan käynnistymisen jälkeen yhteensä 13 684 tietotuotetta ja 30 uutiskirjettä). Paikallisten tiedotusvälineiden levitykseen saatiin vuonna 2017 myös 343 uutisartikkelia ja 33 television tietoiskua (hankkeen käynnistymisestä alkaen 1 266 uutisartikkelia ja 115 tietoiskua). Facebook-sivuston ”Abbilgi” käyntimäärät vahvistivat myös toiminnan suosion (4 052 uutta ”tykkäystä” vuonna 2017, ja tykkäyksien kokonaismäärä nousi 12 523:een laskettuna sivuston käyttöönotosta). EU:n Infopoint tuki myös ehdotuspyyntöjen ja muiden tukiohjelmista rahoitettujen hankkeiden ja tapahtumien esittelyä Facebookin postauksilla/muistutuksilla, näyteikkunan julisteilla sekä järjestämällä tapahtumia ja hankkeiden käynnistystilaisuuksia yleisötilassaan. Se perusti strategisia kumppanuuksia muiden EU:n rahoittamien hankkeiden ja teknisen avun hankkeiden kanssa. Näiden muiden hankkeiden aiheita ovat olleet esimerkiksi kansalaisyhteiskunnan kehittäminen (Civic Space), yksityisen sektorin kehittäminen, eläintautien hävittäminen ja jätehuolto. Infopoint perusti strategisia kumppanuuksia myös Kyproksen turkkilaisen yhteisön viranomaisten ja kansalaisjärjestöjen kanssa. 4.2.5.Tavoitteet 5 ja 6: Toimet, joilla Kyproksen turkkilaista yhteisöä tuetaan valmistautumisessa ottamaan unionin säännöstö käyttöön Komission teknisen avun TAIEX-ohjelmaa käytetään tukiasetuksen tavoitteiden 5 ja 6 täytäntöönpanoon, ja sillä autetaan siten Kyproksen turkkilaista yhteisöä valmistautumaan unionin säännöstön täytäntöönpanoon, jotta täytäntöönpanon lykkääminen voidaan lopettaa heti, kun kokonaisvaltainen ratkaisu Kyproksen kysymykseen saadaan voimaan. Avun antamista jatkettiin vuonna 2017 ja uusia asiantuntijoita valittiin säännöstön 17 keskeisellä alalla tai sektorilla. Vuonna 2017 järjestettiin yhteensä 118 tapahtumaa. TAIEX-toimet olivat muun muassa asiantuntijavierailuja, työpajoja ja opintokäyntejä. Kyproksen turkkilaisen yhteisön sidosryhmät osoittivat olevansa aiempaa huomattavasti paremmin selvillä unionin säännöstön vaatimuksista aktiivisilla TAIEX-aloilla. Vihreän linjan yli käytävän kaupan tukemista jatkettiin (asetus (EY) N:o 866/2004). Riippumattomat asiantuntijat tekivät vuonna 2017 säännöllisiä kasvinterveystarkastuksia perunoille ja sitrushedelmille, ottivat hunajanäytteitä analysoitavaksi ja laativat ajantasaisen luettelon kalastusaluksista, joiden saaliilla voidaan käydä kauppaa vihreän linjan yli. 4.3.Rahoituksen täytäntöönpano (sopimukset ja maksut) 4.3.1.Sopimusten tekeminen Komission allekirjoittamien oikeudellisten sitoumusten määrä vuonna 2017 oli 23,2 miljoonaa euroa. Kokonaismäärä nousi edelliseen vuoteen verrattuna (15,5 miljoonaa euroa vuonna 2016). 4.3.2.Maksut Maksuja oli vuonna 2017 yhteensä 17,2 miljoonaa euroa (vuonna 2016 maksuja oli 21,4 miljoonaa euroa). 4.4.Seuranta Komissio on suoraan vastuussa useimpien hankkeiden toteuttamisesta (suora hallinnointi). Komission henkilöstön suorittama seuranta on erittäin tiivistä, ja siihen kuuluu jatkuvia yhteydenottoja toimeksisaajiin, tarkastuksia sekä kokouksia paikalla ja ohjauskomiteoiden kokouksia. Projektinhallintayksikkö on tukenut edelleen komissiota, kun se on valvonut paikallisyhteisöjen kehittämiselle, pk-yrityksille, maaseudun yrityksille, kansalaisjärjestöille, kouluille ja ammatillisen koulutuksen organisaatioille myönnettyjen avustussopimusten/hankkeiden täytäntöönpanoa. Lisäksi yksikkö tukee avustuksensaajia näiden soveltaessa avustussopimusten täytäntöönpanoa, myös sekundaarista hankintaa, koskevia EU:n sääntöjä. Lisäksi komissio toteuttaa välillisen hallinnoinnin menetelmän kautta lukuisia muita sopimuksia. Toteuttamisesta vastaaville tahoille, kuten Yhdistyneiden kansakuntien kehitysohjelmalle (UNDP), Euroopan jälleenrakennus- ja kehityspankille (EBRD) ja British Councilille tehdään pilariarviointi ja ne raportoivat komissiolle vastaavien puitesopimusten mukaisesti. Komissio osallistuu tiiviisti kyseisten toimien päivittäiseen seurantaan. TAIEX-ohjelman uusi suunnittelukausi käynnistettiin. Sen puitteissa järjestetään säännöllisiä hankkeen ohjausryhmän kokouksia tilanteen tarkastelemiseksi, edistymisen arvioimiseksi ja tulevan ohjelmakauden suunnittelemiseksi. TAIEX-ohjelman logistiikkaa seurataan TAIEX-ohjelman verkkohallinnointijärjestelmän avulla.